Kotry přichod móhł Biskopičanski kulturny dom měć? Móžne wotmołwy na tele prašenje pyta dźěłowe zjednoćenstwo, kotrež ma wosebitu studiju za znate twarjenje zdźěłać.
Biskopicy (UM/SN). Ma Biskopičanski kulturny dom přichod a jeli haj, kotry? Z tym prašenjom zaběraja so nětko firmy dWif Consulting tzwr, Heuschmid & Partner Consult a Bauplanconcept. Posledni mjenowany Wjazońčanski architekturny a inženjerski běrow skutkuje hromadźe z Berlinskimaj poradźowanskimaj předewzaćomaj w dźěłowym zjednoćenstwje, kotrež ma studiju za kulturny dom zdźěłać. „Kónc februara smy wot města nadawk dóstali“, rozłožuje Wolfgang Heuschmid, kiž so ze swojim běrowom wo koncepcionelne a organizatoriske aspekty stara. dWif wěnuje so hospodarskosći a financam, Bauplanconcept twarskim prašenjam.
hrv_Latn szl_Latn